U južnom Iraku se ekshumiraju masovne grobnice (15/5/03) - 2003-05-15
Novinar Glasa Amerike Michael Drudge opisuje što je vidio na lokacijama kod mjesta Mahawil gdje su otkrivene masovne grobnice žrtava Sa
Južno od Bagdada otkriveno je nekoliko masovnih grobnica, u kojima su – kako se sumnja – pokopane žrtve režima Saddama Husseina, nakon jedne od brojnih neuspješnih pobuna. Dopisnik Glasa Amerike Michael Drudge posjetio je jednu od lokacija, u blizini mjesta Mahawil. Po povratku u Bagdad, Michael Drudge razgovarao je s Alom Pessinom, iz našeg londonskog dopisništva. ... Upitali smo Michaela Drudgea što je vidio u Mahawilu? : Oko grobnica su se okupile stotine ljudi iz okolice, koji se nadaju da će možda pronaći posmrtne ostake svojih najbližih. Grobnicu pretražuju stotine ljudi, bez mnogo organizacije. Takva će potraga vjerojatno za mnoge biti neuspješna – jer žrtve su, kako se čini, ubijene još 1991. godine, nakon Zaljevskog rata. Žrtve su, to se pouzdano zna, iz lokalne šiitske zajednice. Michael Drudge opisuje vrlo emocionalne prizore bola, ponajviše od strane žena – majki i sestara – koje traže svoje najbliže. Nadaju se da će ih pronaći po dijelovima odjeće, jer su leševi, nakon više od deset godina, u stanju raspadanja. Michael Drudge također kaže da ekshumacija nije osobito dobro organizirana, već svako otkopava po svom nahođenju – što brine lokalne i međunarodne aktiviste iz organizacija za zaštitu ljudskih prava, koji se boje da će dokazni materijal biti uništen, odnosno raznesen. Tuže se – izvještava Michael Drudge - da bi koalicijske snage trebale osiguravati lokaciju i dovesti vlastite forenzičare, no jedan je marinski časnik rekao da se radi “o iračkom teritoriju, te da se američke snage ne žele miješati.” Imali poziva na osvetu protiv onih koji su odgovorni za masakr? – upitali smo Michaela Drudgea. : Čuo sam dvije vrste reakcija. Prvo, ljudi su ljuti na Ameriku zbog toga što 1991. godine – neposredno nakon Zaljevskog rata - nije podržala šiitski ustanak protiv Saddama Husseina. Ljudi ovdje tvrde da ih je Amerika ohrabrila na pobunu, a onda ostavila na cjedilu. Drugo, lokalni ljudi krive jednog ovdašnjeg zemljoposjednika na čijem se terenu nalaze ove masovne grobnice, da je surađivao s tajnim službama, da im je dopustio da ovdje ubijaju ljude. Taj je čovjek – tvrde ovdje mnogi - sada u američkom zarobljeništvu. Ovaj je podatak neprovjeren, no stanovnici žele da se on vrati iz zarobljeništva da ga nakon toga pogube, ubiju. Riječi su Michaela Drudgea, novinara Glasa Amerike koji se nalazi u Iraku.